จี20ยันใช้ทุกมาตรการหนุนศก.
จี20 เห็นชอบใช้นโยบายการเงิน การคลัง และปฏิรูปโครงสร้าง เพื่อกระตุ้นเศรษฐกิจ
28 ก.พ. 2559

โพสต์ทูเดย์ - จี20 เห็นชอบใช้นโยบายการเงิน การคลัง และปฏิรูปโครงสร้าง เพื่อกระตุ้นเศรษฐกิจ 
ร่างแถลงการณ์การประชุมของกลุ่มประเทศเศรษฐกิจขนาดใหญ่ 20 ประเทศ (จี20) ระบุว่า กลุ่มจี20 เห็นพ้องให้มีการใช้นโยบายการเงิน การคลัง และการปฏิรูปโครงสร้าง เพื่อกระตุ้นการขยายตัวทางเศรษฐกิจของโลกและรักษาเสถียรภาพของตลาด
“เศรษฐกิจโลกกำลังฟื้นตัว แต่ก็ยังคงไม่แน่นอน ซึ่งกระทบต่อการขยายตัวทางเศรษฐกิจอย่างแข็งแกร่ง มีเสถียรภาพ และมีสมดุล” ร่างแถลงการณ์ระบุ
ทั้งนี้ ร่างแถลงการณ์ยังระบุด้วยว่า นโยบายทางการเงินจะช่วยกระตุ้นกิจกรรมและรับประกันเสถียรภาพทางเศรษฐกิจ แต่การใช้นโยบายทางการเงินอย่างเดียวไม่เพียงพอที่จะช่วยให้เศรษฐกิจโลกขยายตัว
นอกจากนี้ ปัญหาทางด้านภูมิศาสตร์การเมือง ความเสี่ยงที่อังกฤษจะแยกตัวออกจากสหภาพยุโรป (อียู) วิกฤตผู้อพยพ และการปรับลดคาดการณ์เศรษฐกิจ ล้วนส่งผลกระทบต่อการขยายตัวของเศรษฐกิจโลก
อย่างไรก็ดี บรรดารัฐมนตรีคลังของกลุ่มจี20 มีมติร่วมว่าจะเฝ้าระวังตลาดอัตราแลกเปลี่ยนและปัญหาเงินทุนไหลออกอย่างใกล้ชิด พร้อมเตือนว่าความผันผวนที่เกิดขึ้นในตลาดจะส่งผลกระทบต่อเสถียรภาพทางการเงินและเศรษฐกิจ
“เราจะระงับการแข่งกันอ่อนค่าเงินตัวเอง และเราจะไม่ใช้อัตราแลกเปลี่ยนเป็นเครื่องมือในการเพิ่มศักยภาพทางเศรษฐกิจ” ร่างแถลงการณ์ระบุ
ขณะเดียวกัน จี20 ยังเรียกร้องให้สถาบันทางการเงินรายใหญ่ เช่น ธนาคารโลก (เวิลด์แบงก์) สนับสนุนการกระตุ้นเศรษฐกิจด้วยการพัฒนาโครงสร้างพื้นฐานทั้งคุณภาพและปริมาณ
นายเรย์มอนด์ หยัง นักเศรษฐศาสตร์อาวุโสของธนาคารเอเอ็นซี ระบุว่า ยังไม่เห็นข้อตกลงของที่ประชุมจี20 อย่างเป็นรูปธรรมในการแก้ไขปัญหาทางเศรษฐกิจ โดยร่างแถลงการณ์ระบุว่า บรรดาธนาคารกลางของประเทศพัฒนาแล้วจะเสนอแผนการอย่างเป็นรูปธรรมในเดือน ก.ค.
ด้านราคาทองคำงวดส่งมอบเดือน เม.ย. ปรับตัวลง 1.5% ราว 18.40 เหรียญสหรัฐ อยู่ที่ 1,220.40 เหรียญสหรัฐ/ออนซ์ เนื่องจากเหรียญสหรัฐแข็งค่าขึ้น และ แนวโน้มราคาน้ำมันดิบปรับตัวดีขึ้น
ขณะที่สัญญาน้ำมันดิบเวสต์เทกซัส (ดับเบิ้ลยูทีไอ) งวดส่งมอบเดือน เม.ย. ลดลง 29 เซนต์ ปิดตลาดที่ 32.78 เหรียญสหรัฐ/บาร์เรล น้ำมันดิบเบรนต์งวดส่งมอบเดือนเดียวกัน ปรับตัวลง 19 เซนต์ ปิดที่ 35.10 เหรียญสหรัฐ/บาร์เรล โดยระหว่างการซื้อขาย ราคาน้ำมันดิบเบรนต์ปรับตัวแตะ 37 เหรียญสหรัฐ/บาร์เรล
นายไมเคิล อาร์มบรัสเตอร์ ประธานอัลต้าเวสต์ บริษัทวิจัยการค้าและการลงทุนในสหรัฐ ระบุว่า หากราคาทองคำงวดส่งมอบเดือน เม.ย. อยู่ที่ 1,210 เหรียญสหรัฐ/ออนซ์ ก็มีแนวโน้มสูงที่ราคาจะดิ่งไปอยู่ที่ราว 1,180 เหรียญสหรัฐ/ออนซ์